b'\n_START_ARTICLE_\nMatti Hana\n_START_SECTION_\nUra\n_START_PARAGRAPH_\nHana on Saimaan Pallon kasvatti. H\xc3\xa4n oli nostamassa joukkueen A-nuoria I-divisioonasta SM-liigaan kev\xc3\xa4\xc3\xa4ll\xc3\xa4 2000. Kaudella 2000\xe2\x80\x932001 Hana oli tehoilla 5+14=19 SaiPan A-nuorten tehokkain puolustaja. H\xc3\xa4n teki samalla kaudella my\xc3\xb6s SM-liigadebyyttins\xc3\xa4 ja pelasi kauden aikana yhteens\xc3\xa4 viisi liigaottelua ilman tehopisteit\xc3\xa4. Hanan viimeinen A-juniorikausi 2001\xe2\x80\x932002 p\xc3\xa4\xc3\xa4ttyi kev\xc3\xa4\xc3\xa4ll\xc3\xa4 2002 Suomenmestaruuteen. H\xc3\xa4n pelasi my\xc3\xb6s tulokaskautensa SM-liigassa tehden 35 runkosarjaottelussa kaksi sy\xc3\xb6tt\xc3\xb6pistett\xc3\xa4. Toukokuussa 2002 Hana teki 1+1-vuotisen jatkosopimuksen SaiPan kanssa._NEWLINE_Ensimm\xc3\xa4isell\xc3\xa4 kokonaisella SM-liigakaudellaan 2002\xe2\x80\x932003 Hana teki 54 runkosarjaottelussa kaksi sy\xc3\xb6tt\xc3\xb6pistett\xc3\xa4. H\xc3\xa4n k\xc3\xa4ytti sopimuksessaan olleen option ja jatkoi joukkueessa my\xc3\xb6s kaudella 2003\xe2\x80\x932004. Hana aloitti my\xc3\xb6s kauden 2004\xe2\x80\x932005 SaiPassa, mutta h\xc3\xa4n ei pelannut joukkueessa ensimm\xc3\xa4ist\xc3\xa4k\xc3\xa4\xc3\xa4n runkosarjaottelua, kunnes Hana vuokrattiin syyskuun 2004 lopulla loppukaudeksi sarjatasoa alemmas Mestis-joukkue J\xc3\xa4rvenp\xc3\xa4\xc3\xa4n Haukkoihin. H\xc3\xa4n teki siell\xc3\xa4 24 runkosarjaottelussa seitsem\xc3\xa4n sy\xc3\xb6tt\xc3\xb6pistett\xc3\xa4 ja ker\xc3\xa4si per\xc3\xa4ti 116 j\xc3\xa4\xc3\xa4hyminuuttia, joilla Hana sijoittui Mestiksen j\xc3\xa4\xc3\xa4hyp\xc3\xb6rssiss\xc3\xa4 toiseksi Kiekko-Vantaan Patrik Lostedtin j\xc3\xa4lkeen. Siirtorajan kynnyksell\xc3\xa4, helmikuussa 2005 h\xc3\xa4n palasi SM-liigaan ja siirtyi loppukaudeksi Pelicansiin. Hana pelasi siell\xc3\xa4 13 ottelua ilman tehopisteit\xc3\xa4._NEWLINE_Kes\xc3\xa4ll\xc3\xa4 2005 Hana loukkasi polvensa ja oli sivussa koko seuraavan syyskauden. H\xc3\xa4n siirtyi tammikuussa 2006 try-outille KooKoohon, josta Hana sai loppukauden 2005\xe2\x80\x932006 kattavan sopimuksen kaksi viikkoa my\xc3\xb6hemmin. Kauden 2006\xe2\x80\x932007 h\xc3\xa4n pelasi ranskalaisessa Avalanches du Mont-Blancissa. Hana teki siell\xc3\xa4 15 runkosarjaottelussa tehot 3+2=5 ja kahdessa playoff-ottelussa yhden maalin. H\xc3\xa4n teki joukkueessa ensimm\xc3\xa4iset maalinsa miesten peleiss\xc3\xa4 sek\xc3\xa4 toistaiseksi ainoat maalinsa miesten p\xc3\xa4\xc3\xa4sarjassa. Kauden 2007\xe2\x80\x932008 Hana pelasi Ruotsin kolmanneksi korkeimmalla sarjatasolla I-divisioonajoukkue \xc3\x96stersund/Brunflo IF:ss\xc3\xa4._NEWLINE_Marraskuussa 2008 Hana palasi Suomeen ja siirtyi try-outille Kajaanin Hokkiin. H\xc3\xa4n sai tammikuussa 2009 loppukauden 2008\xe2\x80\x932009 kattavan sopimuksen. Hana onnistui tekem\xc3\xa4\xc3\xa4n kauden aikana ensimm\xc3\xa4isen maalinsa miesten peleiss\xc3\xa4 Suomessa. Ennen t\xc3\xa4t\xc3\xa4 h\xc3\xa4nell\xc3\xa4 oli takanaan jo yli 200 ottelua SM-liigassa ja Mestiksess\xc3\xa4. Yhteens\xc3\xa4 Hana teki kauden aikana runkosarjassa 24 ottelussa tehot 1+7=8. Kaudeksi 2009\xe2\x80\x932010 h\xc3\xa4n palasi KooKoohon, jossa Hana teki syyskaudella 2009 24 ottelussa tehot 4+4=8. H\xc3\xa4nen roolinsa kuitenkin pieneni joukkueen valmentajavaihdoksen my\xc3\xb6t\xc3\xa4, joten Hana ja KooKoo purkivat sopimuksensa yhteisymm\xc3\xa4rryksess\xc3\xa4 joulukuussa 2009. H\xc3\xa4n l\xc3\xb6ysi kuitenkin uuden joukkueen jo p\xc3\xa4iv\xc3\xa4\xc3\xa4 my\xc3\xb6hemmin, kun Hana palasi loppukauden kattavalla sopimuksella Hokkiin._NEWLINE_Kaudeksi 2010\xe2\x80\x932011 Hana siirtyi SaPKoon. H\xc3\xa4net houkutteli joukkueeseen p\xc3\xa4\xc3\xa4valmentaja Pekka Tirkkonen, joka pelasi aiemmin Hanan joukkuetoverina SaiPassa. Hana teki Mestiksen yhden kauden piste-enn\xc3\xa4tyksens\xc3\xa4 tehoilla 3+12=15, joilla h\xc3\xa4n oli my\xc3\xb6s SaPKon tehokkain puolustaja. Seuraavalla kaudella h\xc3\xa4n yritti pelipaikka It\xc3\xa4vallan kakkossarjan VEU Feldkirchiin, muttei onnistunut saamaan joukkuesta vakipaikkaa. Tammikuussa 2012 Hana palasi SaPKoon.'